# 杂症痘疹药性主治合参卷四十五

**兽部**

**兔头骨**

兔属金，得太阴之精，故望月而生。至秋深时可食者，金气全也。肉味甘、辛、气凉，无毒。味甘而凉，所以能补中益气。但性寒属阴，凡阳虚无热者，不宜服，多服则损元气，痿阳道。八月至十月可食，余月食之坏人神气。头骨主癫疾，及头眩痛者，盖肝为风木之位，太过则摇动撼物，兔属金而头骨在上，尤得金气之金，故能平木邪，疗头眩痛反癫疾也。肝主明目者，盖肝[开窍](#m2-11" \t "_blank" \o "书籍相关：开窍)于目，兔目不瞬而了然，以其肝气足也，故能主目暗。河间有云∶兔肝明目，因其气有余，补其不足也。脑为髓之至精，性温而润滑，故主涂冻疮破裂及催生利胎之圣药也。血，味咸寒，能凉血活血解胎中热毒，亦能催生易产。屎，一名玩月砂，因兔食谷精草，即得太阴之精，复饵明目之药，故功能明目，治目中翳膜劳瘵，五疳，[痔](#m0-0" \t "_blank" \o "书籍相关：痔)漏，杀虫解毒也。兔血丸，小儿服之。终身不出痘疮，出亦稀少，腊月人日取生兔一只，刺血和荞麦面，少加丹砂，雄黄四五分，候干丸绿豆大，初生小儿以乳汁化下二三丸，遍身发出红点，是其验也。但儿长成，常以兔肉啖之尤妙。

兔头骨，下妊娠癫疾，头眩痛可止。肉秋冬宜食，春夏忌啖，主湿痹热，蒸压丹石，发燥补中，益气止渴健脾，孕妇食之，生子唇缺，脑主涂冻疮，催生利胎，肝主目暗则明，血解胎中热毒，稀痘方加，亦能易产崔生药用。屎名玩月砂，疗痘生眼内成疮，[痔](#m0-0" \t "_blank" \o "书籍相关：痔)发肠头下血。皮毛烧细研酒服，理产后胞衣不下，余血抢心几危，饮下即安。